Id-Deċiżjoni tal-Kummissjoni
tal-11 ta’ Diċembru 1997
li temenda d-Deċiżjoni 97/467/KE dwar it-tħejjija ta’ listi provviżorji ta’ stabbilimenti ta’ pajjiżi terzi li minnhom il-Pajjiżi Membri jimportaw laħam tal-fenek u laħam ta’ annimali tal-kaċċa mrobbija fl-irziezet
(Test b’rilevanża għaż-ŻEE)
(97/869/KE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tħejjija, għal perjodu temporanju, ta’ listi provviżorji ta’ stabbilimenti f’pajjiżi terzi li minnhom l-Istati Membri għandhom awtoriżazzjoni li jimportaw ċerti prodotti ta’ oriġini mill-annimali, prodotti mis-sajd jew molluski bi-valvoli ħajjin [1], kif l-aħħar emendata bid-Deċiżjoni tal-Kunsill 97/34/KE [2], u b’mod partikolari l-Artikolu 2(4) tagħha,
Billi listi provviżorji ta’ stabbiliment li jipproduċu laħam tal-fenek u laħam ta’ l-annimali tal-kaċċa mrobbija fl-irziezet tħejjew bid-Deċiżjoni tal-Kummissjoni 97/467/KE [3];
Billi għaddejjin negozjati sabiex jiġi konkluż ftehim ma’ l-Istati Uniti dwar miżuri tas-saħħa għall-protezzjoni tas-saħħa pubblika fil-kuntest tal-kummerċ ta’ annimali ħajjin u l-prodotti ta’ oriġini mill-annimali;
Billi l-Istati Uniti bagħtu lista ta’ l-istabbilimenti li jipproduċu laħam tal-fenek u laħam ta’ l-annimali tal-kaċċa mrobbija fl-irziezet u li għalihom l-awtoritajiet responsabbli jiċċertifikaw li dawn l-istabbilimenti huma skond ir-regoli tal-Komunità;
Billi l-Arġentina u l-Kanada bagħtu lista ta’ l-istabbilimenti li jipproduċu laħam tal-fenek u laħam ta’ l-annimali tal-kaċċa mrobbija fl-irziezet u li għalihom l-awtoritajiet responsabbli jiċċertifikaw li dawn l-istabbilimenti huma skond ir-regoli tal-Komunità;
Billi lista provviżorja ta’ stabbilimenti li jipproduċu laħam tal-fenek u laħam ta’ l-annimali tal-kaċċa mrobbija fl-irziezet tista’ għalhekk titħejja għall-Istati Uniti, l-Arġentina u l-Kanada;
Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
L-Artikolu 1
L-Anness li jinsab ma’ din id-Deċiżjoni huwa miżjud ma’ l-Anness tad-Deċiżjoni 97/467/KE.
L-Artikolu 2
Din id-Deċiżjoni għandha tapplika mill-15 ta’ Diċembru 1997.
L-Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fil-11 ta’ Diċembru 1997.